אבי גיל (קצין)

אבי גיל (נולד ב-5 במרץ 1972) הוא קצין בצה"ל בדרגת אלוף, המשמש המזכיר הצבאי של ראש הממשלה. קודם לכן שימש ראש חטיבת תורה והדרכה באמ"ץ, מפקד עוצבת געש, מפקד עוצבת עידן, מפקד בה"ד 1, קצין אג"ם של פיקוד הדרום ומפקד חטיבת אפרים.

ביוגרפיה 
גיל נולד וגדל בירושלים. התגייס לצה"ל באוגוסט 1990, התנדב לחטיבת הצנחנים ושובץ בגדוד 890. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 890 ומונה למפקד מחלקה. בהמשך שימש כמפקד פלוגה בגדוד, בתקופת דרור וינברג. לאחר מכן שימש כמפקד פלוגה בבה"ד 1. בהמשך מונה למפקד פלנ"ט צנחנים בין השנים 1999–2000, והוביל אותה בלחימה בדרום לבנון. לאחר לימודים בפו"ם, מונה לקצין אג"ם של חטיבת הצנחנים.

בשנת 2003 הועלה לדרגת סא"ל ומונה למפקד גדס"ר צנחנים, והוביל אותו בלחימה כנגד הטרור הפלסטיני באינתיפאדה השנייה, את תפקידו סיים בשנת 2005. בהמשך מונה למפקד יחידת דובדבן, ושימש בתפקיד בין השנים 2005–2007. במהלך פיקודו על היחידה קיבל נזיפה ממפקד פיקוד המרכז, יאיר נוה, על הדרך שבה טיפל בארבעה לוחמים ביחידה, שסירבו לקחת חלק בפעילות המבצעית. לאחר מכן שימש כנספח צה"ל במארינס בין השנים 2007–2009.

ב-22 בנובמבר 2009 הועלה לדרגת אל"ם ומונה למפקד חטיבת אפרים, תפקיד בו שירת עד שנת 2011. בשנת 2011 מונה לקצין אג"ם של פיקוד הדרום, ושימש בתפקיד בין היתר במבצע עמוד ענן, את תפקידו סיים בשנת 2013. ב-14 ביולי 2013 מונה למפקד בה"ד 1, והוביל אותו בין היתר במבצע צוק איתן, בתפקיד זה שירת עד 18 באוגוסט 2015. לאחר מכן היה חניך במכללה לביטחון לאומי במחזור מ"ג (2016-2015). ב-16 במרץ 2016 הועלה לדרגת תא"ל ומונה למפקד עוצבת עידן, במקביל מונה ביוני 2017 למפקד קורס מפקדי פלוגות ומפקדי גדודים, ושימש בתפקידיו עד 31 בינואר 2018. ב-18 במרץ 2018 מונה למפקד עוצבת געש, תפקיד בו שירת עד 3 ביוני 2020. בשנת 2020 מונה לראש חטיבת תורה והדרכה באמ"ץ, תפקיד אותו מילא עד יולי 2021.

ב-29 ביולי 2021 הועלה לדרגת אלוף ומונה למזכיר הצבאי של ראש הממשלה.

גיל מתגורר בתל אביב, נשוי ללירון ואב לארבעה.

הוא בוגר תוכנית של קרן וקסנר.

קישורים חיצוניים 

 יונתן אוריך ורוני אפרת, מפקד חדש למרחב אפרים: סא"ל אבי גיל, אתר צה"ל, 23 בנובמבר 2009
 דן טמיר, "שני הצדדים מדברים על לקחי אוסלו", במחנה, 4 באוקטובר 2010
 נועם שרעבי, לקבלת המפקד, אתר זרוע היבשה, 14 ביולי 2013
 מפקד בה"ד 1: "עיקרו של הקורס הוא המסע האישי של הצוערים", גלי צה"ל, 29 באוקטובר 2013
 
 
 
 
 
מכתביו
 "שילוב של חקלאי ולוחם", במחנה, 20 במרץ 2014, כפי שהועלה באתר פרש

הערות שוליים 

מפקדי גדודים בחטיבת הצנחנים
מפקדי יחידת דובדבן
מפקדי חטיבת אפרים
קציני אג"ם של פיקוד הדרום
מפקדי בית הספר לקצינים של צה"ל
מפקדי עוצבת עידן
מפקדי קורס מפקדי פלוגות ומפקדי גדודים
מפקדי עוצבת געש
ראשי חטיבת תורה והדרכה
מזכירים צבאיים של ראש הממשלה
אלופי צה"ל
חברי המטה הכללי של צה"ל
בוגרי המכללה לביטחון לאומי
תל אביב-יפו: אישים
ישראלים שנולדו ב-1972